**成語動畫廊【三人成虎】**

《第一場》

時：白天

景：主景

人：YY，博士(博)

 △主景。

△YY，博士在景內。

博：今日講嘅成語叫「三人成虎」！

YY：博士呀！係咪三個人扮成一隻老虎咁解呀？

博：YY，梗係唔係喇！嗱！喺戰國時候，魏王派親信大臣龐葱出使趙國！

YY：可以去到外面見識一下，龐葱一定好開心喇！

△CUT，接下場。

《第二場 》

時：白天

景：龐葱家

人：龐葱（龐），大臣甲，乙，丙，博VO

 △接上場。

△龐葱家，大臣甲、乙、丙坐席。

△龐行來行去，苦惱樣子。

博VO：啱啱相反喎！龐葱佢好憂心就真！

龐：唉！點呢？……點呢？

甲乙丙：吓！

甲：龐兄呀，你做咩咁煩呀？

乙：有機會出使趙國，好多人恨都恨唔到喇！

龐：我擔心離開之後，會有人向魏王講我壞話！

丙：講你壞話？

甲：龐兄呀！你行得正企得正呀，就算有人講你壞話呀，

大王都未必會信喇！

△乙、丙同意反應。

龐：所謂人言可畏呀！謊話講得多就會變成事實！唔信我

哋可以做個試驗！

甲乙丙：試驗？

△Cut。

《第三場 》

時：白天

景：皇宮書房內/房外

人：魏王（王），大臣甲，乙，丙，龐葱（龐）

 △見魏王批閱奏章，正打瞌睡。

△有拍門聲，王驚醒。

王：吓！

△大臣甲開門衝入，馬上關上門。

甲：哎吔！哎吔！

王：陳卿家！你做乜嘢呀？

甲：大王呀！宮門外面有隻老虎呀！

王：（大笑）哈哈……！唏！大街大巷，點會有老虎得架！

哈哈！

△時又有人拍門。

△丙入，拿著刀。

丙：大王呀，隻老虎入緊嚟呀，我嚟保護大王架！

王：（驚慌）吓！

△時乙入，受傷反應。

乙：（喘氣）大王呀！隻老虎到處咬人呀！你睇吓，我俾佢

咬成咁呀！

王：乜真係有老虎呀！人嚟！護駕！

△Cut去皇宮書房外。

△一排士兵守著門口。

△王從士兵身後出。

王：老虎呢？

△龐出上前。

龐：大王，其實並冇老虎呀！

王：（大怒）吓！你哋幾個居然夾埋戲弄本王！

龐：大王呀！我只不過係想你明白一個道理啫！

王：咩道理呀？

龐：本來冇老虎嘅！但係一連三個人向大王報告，大王就

信以為真！我出使趙國之後呢，背後講我壞話嘅人實

唔止三個嘅，大王要明察呀！

王：哈哈！我唔會咁易相信嘅！哈哈……！

△龐仍憂心反應。

龐：唔！……

△Cut。

《第四場 》

時：白天

景：官家花園/皇宮內殿

人：官A，B，C，D

△官家花園。

△有一圓枱，好官ABC圍坐。

VO：好消息呀！

ABC：吓！

△D入。

D：好消息呀！

ABC：係咩呀？

D：大王派龐葱出使趙國，聽日就出發喇！

A：哼！龐葱平時都蝦得我哋慘喇！今次咁好機會，我哋一

定要報仇！

ABC：一於報仇呀！

D：點報仇法呢？

△眾思考反應。

A：唔……！呀！我哋一於模仿佢嘅做法喇！

B：唔知大王信唔信呢？

A：講多幾次佢就會相信架喇！

△眾同意反應。

△Cut去皇宮內屋殿。

△王在用膳。

王：龐葱去咗成個月喇！唔知情況點呢？

△時A入。

A：大王呀！聽講佢勾結趙國造反呀！

王：哎吔！點會吖！你唔好喺度危言聳聽喇！

B：聽講趙王答應事成之後，封佢做承相呀！

王：有啲咁嘅事呀？

C：佢哋計劃由龐葱先刺殺大王，之後引兵攻城呀！

D：佢想作反好耐架喇！

ABCD：大王呀！你要小心呀！

王：（大怒拍枱）豈有此理呀！龐葱！估唔到你真係想作反

係嘛！好！等你番嚟我就派你去耕田，睇你點作反！

△Cut。

《第五場》

時：白天

景：主景

人：YY，博士(博)

△見博說話。

博：從此龐葱就唔再受魏王重用！後人就用「三人成虎」呢句成語，嚟比喻謠言如果傳多幾次就可能令人信以為真喇！

YY：嗱！記住喇！唔好盲目聽從人哋所講嘅嘢呀！

△CUT。